ר'דיר מריח

ע'דִיר כַּמַאל מְרֵיח (בערבית: غدير كمال مريح; נולדה ב-21 ביוני 1984) היא פוליטיקאית ואשת תקשורת דרוזית-ישראלית ילידת דלית אל-כרמל.

כיהנה כחברת הכנסת בסיעת יש עתיד – תל"ם, וחוסן לישראל והייתה חברת הכנסת הראשונה בת המגזר הדרוזי. לפני כניסתה לכנסת פעלה כמגישת מהדורת החדשות המרכזית בערבית בערוץ "מַכַּאן 33". בפברואר 2017 התפרסמה לאחר שנבחרה להגיש את מהדורת חדשות השבת בעברית ומהדורת לילה שבועית בערוץ הראשון, ובכך הייתה לראשונה שהגישה מהדורת חדשות בעברית כמגישה לא-יהודייה.

ביוגרפיה 
מריח נולדה בדלית אל-כרמל, למשפחה דרוזית. אביה קבלן בניין ואמה עקרת בית. כבר מכיתה ו' החלה את דרכה התקשורתית בתחנת טלוויזיה מקומית, ולאחר מכן הגישה פינות ותוכניות בטלוויזיה בכבלים. כמאל מריח סיימה בהצטיינות תואר ראשון במדעי החברה ודימות רפואי באוניברסיטת בר-אילן ותואר שני בהצטיינות ביחסים בינלאומיים, תוך התמחות במשא ומתן וקבלת החלטות בזירה הבינלאומית, באוניברסיטת חיפה.

עבדה כטכנאית אולטרה סאונד כלי דם, אולם נאלצה לעזוב את עבודתה בעקבות בעיה רפואית אורתופדית. אז החליטה לחזור לתחום התקשורת. היא סיימה בהצטיינות לימודים בבית ספר לתקשורת של "רשת".

בדצמבר 2011 החלה, יחד עם בשיר ח'ורי, להגיש מגזין צעירים בערבית בערוץ 33 של רשות השידור בשם "מע. קום". שנתיים אחר כך, הנחתה את תחרות הזמר הטלוויזיונית השנתית בערבית, "הערביזיון".

בשנת 2015 החלה להגיש את מהדורת החדשות המרכזית בערבית של ערוץ 33.

ב-18 בפברואר 2017 החלה להגיש את מהדורת החדשות המרכזית בערוץ הראשון, "חדשות השבת", לסירוגין עם אמיר איבגי, לאחר עזיבתה של מיכל רבינוביץ' להגשה היומית של מהדורת מבט. במקביל החלה להגיש פעם בשבוע את מהדורת חדשות הלילה בערוץ. באפריל 2017 הפכה למגישה הבלעדית של חדשות השבת, עם עזיבתו של אמיר איבגי. היא המשיכה להגיש את המהדורה המרכזית עד לסגירת רשות השידור.

לקראת הסגירה, חתמה על חוזה עם תאגיד השידור הישראלי, שהחליף את רשות השידור. עם תחילת שידורי התאגיד, ב-15 במאי 2017, חזרה להיות מגישה מובילה בחטיבות החדשות בשתי השפות ועד 2019 הגישה את מהדורת החדשות המרכזית בערבית בערוץ מַכַּאן 33. עד אוגוסט 2017 הגישה את מהדורת "חדשות השבת" כחלק מהתוכנית "רואים עולם" בערוץ כאן 11, מדי מוצאי שבת.

בפוליטיקה 
בפברואר 2019 הצטרפה למפלגת "חוסן לישראל" ושובצה במקום ה-25 ברשימתה המאוחדת "כחול לבן" לכנסת העשרים והאחת ביחד עם "תל"ם – תנועה לאומית ממלכתית" ו"יש עתיד". הרשימה קיבלה 35 מנדטים והיא נבחרה כחברת הכנסת העשרים ואחת והיא האישה הדרוזית הראשונה שכיהנה בכנסת.

ב-27 במרץ 2020 הודיעה שלא תיכנס לממשלת בנימין נתניהו עם בני גנץ ותקפה את החלטתו של גנץ להיכנס לממשלה על רקע חזרתו מהתחייבותו לתיקון חוק הלאום ועיגון ערך השוויון.

ב-29 במרץ 2020 בעת התפלגות סיעת כחול לבן, מריח עזבה את מפלגת חוסן לישראל והצטרפה לסיעה החדשה יש עתיד – תל"ם בהנהגתם של יאיר לפיד ומשה יעלון. תוך מתיחת ביקורת חריפה על ההסכם קואליציוני שבין "הליכוד" ל"כחול לבן" ועל אי תיקון חוק הלאום.

ב-6 בינואר 2021, הודיעה כי לא תתמודד בבחירות לכנסת ה-24, מטעם "יש עתיד", מסיבות אישיות.

ביוני 2021 היא התמנתה לשליחה בכירה של הסוכנות היהודית בוושינגטון די. סי. ובכך הפכה לשליחה הלא-יהודייה הראשונה של הסוכנות היהודית.

פרסים 
זכתה באות אבירת איכות השלטון לשנת 2020 בקטגוריית הרשות המחוקקת של התנועה לאיכות השלטון.

חיים אישיים 
מריח נשואה לשאדי, הנדסאי חשמל ואלקטרוניקה. השניים הורים לשני בנים ומתגוררים בדלית אל-כרמל.

מריח היא דרוזית חילונית.

קישורים חיצוניים

 
 ר'דיר מריח' באתר ערוץ הכנסת
 
  
 
 הדס בשן, ע'דיר כמאל מריח: "מי שמאשים את המגזר הערבי בהפסד, צודק", באתר את, 30 באפריל 2019

הערות שוליים

נשות טלוויזיה ישראליות
דלית אל-כרמל: אישים
הערוץ הראשון: שדרניות ומנחות
סגל תאגיד השידור הישראלי - שידורי הטלוויזיה
מגישות חדשות ישראליות
עיתונאיות ישראליות
עיתונאים דרוזים ישראלים
דרוזיות ישראליות
חברות הכנסת העשרים ואחת
חברות הכנסת העשרים ושתיים
חברות הכנסת העשרים ושלוש
חברות כנסת מטעם כחול לבן
חברות כנסת מטעם יש עתיד – תל"ם
פעילות יש עתיד
חברי כנסת דרוזים
בוגרות אוניברסיטת בר-אילן
זוכי אות אביר איכות השלטון
פוליטיקאים דרוזים ישראלים
שליחות הסוכנות היהודית
ישראליות שנולדו ב-1984
ישראלים שנולדו ב-1984